b"\n_START_ARTICLE_\nSonia Gaskell\n_START_SECTION_\nBiografija\n_START_PARAGRAPH_\nGim\xc4\x97 1904\xc2\xa0m. baland\xc5\xbeio 14 d. Vilkavi\xc5\xa1kyje. T\xc4\x97vas Solomonas Gaskelis buvo gr\xc5\xabd\xc5\xb3 prekybininkas, motina Ana Karnovska. Prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 su \xc5\xa1eima i\xc5\xa1vyko \xc4\xaf Charkov\xc4\x85, kur prad\xc4\x97jo mokytis \xc5\xa1okti baleto. Pasibaigus karui v\xc4\x97l gr\xc4\xaf\xc5\xbeo \xc4\xaf Vilkavi\xc5\xa1k\xc4\xaf, ta\xc4\x8diau 1921 m. gelb\xc4\x97damasi nuo \xc5\xbeyd\xc5\xb3 pogrom\xc5\xb3, i\xc5\xa1vyko \xc4\xaf Palestin\xc4\x85. 1922 m. Palestinoje susituok\xc4\x97 su matematiku Abraham Goldenson. 1925 m. su vyru persik\xc4\x97l\xc4\x97 gyventi \xc4\xaf Pary\xc5\xbei\xc5\xb3, kur toliau mok\xc4\x97si \xc5\xa1okti balet\xc4\x85 ir papildomai \xc5\xa1okdavo naktiniuose klubuose ir kabaretuose. 1927-1929 m. \xc5\xa1oko Ballets Russes \xc5\xa1oki\xc5\xb3 trup\xc4\x97je, kur taip pat dirbo choreografe. 1939 m. i\xc5\xa1siskyr\xc4\x97 su pirmuoju vyru ir susituok\xc4\x97 su oland\xc5\xb3 architektu Philipp Heinrich Bauchhenss (1894-1948), su kuriuo i\xc5\xa1vyko gyventi \xc4\xaf Amsterdam\xc4\x85._NEWLINE_Amsterdame dirbo \xc5\xa1oki\xc5\xb3 mokytoja. Antrojo pasaulinio karo metu slapst\xc4\x97si nuo naci\xc5\xb3, ta\xc4\x8diau tuo pa\xc4\x8diu metu slapta dirbdavo \xc5\xa1oki\xc5\xb3 mokytoja. Po karo dirbo Ballet Recital ir Ballet Studio '45 \xc5\xa1oki\xc5\xb3 studijose. 1961 m. Amsterdame sub\xc5\xabr\xc4\x97 Olandijos nacionalinio baleto trup\xc4\x99, kuri tapo dabartinio nacionalinio \xc5\xa1ios \xc5\xa1alies baleto pagrindu ir kuriai ji vadovavo iki 1968 m. Taip pat ji buvo Olandijos baleto akademijos \xc4\xafk\xc5\xabr\xc4\x97ja Hagos mieste. Viena i\xc5\xa1 jos mokini\xc5\xb3 buvo garsi aktor\xc4\x97 Audrey Hepburn. Baigusi dirbti dalyvavo TV laidose bei UNESCO organizacijos veikloje._NEWLINE_Mir\xc4\x97 nuo kepen\xc5\xb3 v\xc4\x97\xc5\xbeio 1974 m. liepos 9 d. Pary\xc5\xbeiuje. Jos pageidavimu palaikai buvo kremuoti, perve\xc5\xbeti \xc4\xaf Amsterdam\xc4\x85 ir i\xc5\xa1barstyti. 2009 m. Amsterdamo \xc5\xbeyd\xc5\xb3 istorijos muziejus ir Olandijos nacionalinis baletas \xc4\xafk\xc5\xabr\xc4\x97 muziejuje jos gyvenimo ir k\xc5\xabrybos ekspozicij\xc4\x85. Jos vardu yra \xc4\xafsteigtas prizas u\xc5\xbe pasiekimus choreografijoje."